text: ফতুল্লায় দেয়ালচাপায় অন্তঃসত্ত্বা নারীর মৃত্যু
  ২৪ সেপ্টেম্বর ২০২১, ২১:০১
  ফতুল্লায় দেয়ালচাপায় অন্তঃসত্ত্বা নারীর মৃত্যু - নয়া দিগন্ত
  নারায়ণগঞ্জের ফতুল্লায় দেয়ালচাপায় ময়না বেগম (২৫) নামে পথচারী এক অন্তঃসত্ত্বা নারীর মৃত্যু হয়েছে। এ সময় গুরুতর আহত হয়েছেন ওই নারীর বাবা। তাকে ঢাকা পঙ্গু হাসপাতালে ভর্তি করা হয়েছে।
  শুক্রবার বিকেলে ফতুল্লার মাসদাইর তালা ফ্যাক্টরি মোড়ে হুমায়ন মিয়ার জমির দেয়াল সড়কে হেলে পড়ে এ ঘটনা ঘটে। মাসদাইর তালা ফ্যাক্টরি এলাকাটি নারায়ণগঞ্জ সিটি করপোরেশনের ১৩নং ওয়ার্ডে অবস্থিত।
  ময়না বেগম মাসদাইর তালা ফ্যাক্টরি মোড় এলাকার ফকির চাঁনের বাড়ির ভাড়াটিয়া রিপন মিয়ার স্ত্রী। তাদের গ্রামের বাড়ি মুন্সিগঞ্জ জেলার শ্রীনগর থানার মজিদপুর দয়াহাটি গ্রামে।
  ময়না বেগমের স্বামী রিপন মিয়া জানান, তার স্ত্রী ও শ্বশুর জিন্নত আলী আত্মীয়ের বাড়ি থেকে মাসদাইরে তাদের ভাড়া বাসায় রিকশা যোগে ফেরার পথে হুমায়ন মিয়ার জমির কাছে আসামাত্রই পুরনো দেয়াল হেলে পড়ে। এ সময় রিকশাচালক লাফিয়ে নিরাপদে যেতে পারলেও ময়না ও তার বাবা দেয়ালের নিচে চাপা পড়েন। তখন স্থানীয় লোকজন দ্রুত তাদের দুজনকে শহরের ভিক্টোরিয়া জেনারেল হাসপাতালে নিয়ে যায়। সেখানে কর্তব্যরত চিকিৎসক ময়নাকে মৃত ঘোষণা করেন।
  ফতুল্লা মডেল থানার ওসি রকিবুজ্জামান জানান, খবর পেয়ে পুলিশ গেছে। বিষয়টি তদন্ত করে আইনগত ব্যবস্থা নেয়া হবে।